钦定古今图书集成/明伦汇编/官常典/第786卷 > 焦守节
## 钦定古今图书集成/明伦汇编/官常典/第786卷 > 焦守节

按《宋史焦继勋传》：“继勋子守节，字秉直，初补左班殿
直，选为江淮南路采访，还奏称旨，擢阁门祇候。李顺
馀党扰西川，命与上官正讨平之。高、溪州蛮内寇，又
命往图方略，守节言山川回险，非我师之利。诏许招
纳。咸平中，置江淮南荆湖路兵马都监，首被选擢。又
讨施、夔州叛蛮，以大义谕其酋长，皆悔过内附。因为”
之画界定约。还迁阁门通事舍人，监香药榷易院。三
司言岁课增八十馀万，时守节已为衣库副使，当迁
阁门副使。真宗谓辅臣曰：“守节缘财利羡馀而迁攒
行，何以劝边陲效命者”止以为宫苑副使。奉使契丹，
馆伴丁求说指远山谓曰：“此黄龙府也。”守节应声曰：
“燕然山距此几许？”求说惭服。久之，迁皇城副使、管勾
军头引见司。坐以白直，假枢密院副承旨尹德润治
第，免所居官。三迁东上阁门使，加荣州刺史。数请补
外，历知襄、邓、汝三州，迁四方馆使。以右神武大将军
致仕，卒。